钦定古今图书集成/明伦汇编/官常典/第342卷 > 唐临
## 钦定古今图书集成/明伦汇编/官常典/第342卷 > 唐临

按《唐书》本传，“临字本德，京兆长安人，周内史瑾之孙，
其先自北海内徙。武德初，隐太子讨王世充，临以策
进说太子，引直典书坊，授右卫率府铠曹参军。太子
废，出为万泉丞。有轻囚久系，方春，农事兴，临说令可
且出囚使就畎亩，不许。临曰：‘有所疑’。丞执其罪，令移
疾，临悉纵归，与之约，囚如期还。再迁侍御史。大夫韦”
挺责著位不肃。明日，挺越次与江夏王道宗语，临进
曰：“王乱班。”道宗曰：“与大夫语，何至尔？”临曰：“大夫亦乱
班。”挺失色，众皆悚伏。俄持节按狱交州，出冤系三千
人。累迁大理卿。高宗尝录囚，临占对无不尽，帝喜曰：
“为国之要在用法，刻则人残，宽则失有罪，惟是折中，
以称朕意。”他日复讯，馀司断者辄纷诉不已，独临所
讯无一言。帝问故，答曰：“唐卿断囚不冤，所以绝意。”帝
叹曰：“为狱者固当若是。”乃自述其考曰：“形若死灰，心
若铁石”云。永徽元年，拜御史大夫。萧龄之尝任广州
都督，受赇当死，诏群臣议请论如法，诏戮于朝堂。临
建言：“群臣不知天子所以议之之意，在《律》有八：王族
戮于隐，议亲也；刑不上大夫，议贵也。今龄之贪赃狼
扈，死有馀咎。陛下以异于他囚，故议之有司，又令入
死。非尧舜所以用刑者，不可为后世法。”帝然之。龄之，
齐高帝五世孙，由是免死。临累迁吏部尚书。初，来济
谪台州，李义府谪普州，临奏许袆为江南巡察使，张
伦剑南巡察使，袆与济善，而伦与义府有隙。武后常
右义府，察知之，谓临遣所私督其过，坐免官。起为潮
州刺史，卒，年六十。临俭薄寡欲，不好治第宅。性旁通，
专务掩人过，见妻子必正衣冠。